CELEX: 32017D0191
Language: et
Date: 2017-02-01 00:00:00
Title: Komisjoni rakendusotsus (EL) 2017/191, 1. veebruar 2017, millega muudetakse otsust 2010/166/EL, et võtta Euroopa Liidus laeva pardal osutatavate mobiilsideteenuste (MCV-teenuste) puhul kasutusele uued tehnoloogiad ja sagedused (teatavaks tehtud numbri C(2017) 450 all) (EMPs kohaldatav tekst )

3.2.2017   
               
               
                  ET
               
               
                  Euroopa Liidu Teataja
               
               
                  L 29/63
               
            KOMISJONI RAKENDUSOTSUS (EL) 2017/191,
      1. veebruar 2017,
      millega muudetakse otsust 2010/166/EL, et võtta Euroopa Liidus laeva pardal osutatavate mobiilsideteenuste (MCV-teenuste) puhul kasutusele uued tehnoloogiad ja sagedused
      
         
            (teatavaks tehtud numbri C(2017) 450 all)
         
      
      (EMPs kohaldatav tekst)
      EUROOPA KOMISJON,
      võttes arvesse Euroopa Liidu toimimise lepingut,
      võttes arvesse Euroopa Parlamendi ja nõukogu 7. märtsi 2002. aasta otsust nr 676/2002/EÜ Euroopa Ühenduse raadiospektripoliitika reguleeriva raamistiku kohta (raadiospektrit käsitlev otsus), (1) eriti selle artikli 4 lõiget 3,
      ning arvestades järgmist:
      
                  (1)
               
               
                  Komisjoni otsuses 2010/166/EL (2) on sätestatud tehnilised ja operatiivsed tingimused GSMi kasutamise lubamiseks laevade pardal (MCV-teenused) liidus.
               
            
                  (2)
               
               
                  Tõhusamate sidevahendite väljatöötamine lähtuvalt tehnika arengust võib parandada kõikide kodanike võimalusi olla ühenduses kõikjal ja kogu aeg kooskõlas raadiospektripoliitika programmiga, mis kehtestati Euroopa Parlamendi ja nõukogu otsusega nr 243/2012/EL, (3) ning see võib aidata kaasa digitaalse ühtse turu rakendamisele. Peale selle tuleks spektrit kasutada vastavalt tehnoloogia- ja teenuseneutraalsuse põhimõtetele, mis on sätestatud Euroopa Parlamendi ja nõukogu direktiivis 2002/21/EÜ (4).
               
            
                  (3)
               
               
                  Otsusega 2010/166/EL kutsutakse liikmesriike üles jälgima sagedusalade 900 MHz ja 1 800 MHz kasutamist oma territoriaalmeredel MCV-süsteemide poolt, pöörates eelkõige tähelepanu kõnealuse otsuse tingimuste jätkuvale asjakohasusele ja segamisjuhtumitele. Liikmesriigid peavad esitama komisjonile ka aruande tulemuste kohta ja komisjon peaks vajaduse korral üle vaatama otsuse 2010/166/EL.
               
            
                  (4)
               
               
                  Liikmesriikide esitatud aruanded komisjonile on kindlalt kinnitanud vajadust võimaldada MCV kasutamiseks uusi kommunikatsioonitehnoloogiaid.
               
            
                  (5)
               
               
                  MCV-rakenduste edasise kasutuselevõtu hõlbustamiseks liidus andis komisjon 16. novembril 2015. aastal kooskõlas otsuse nr 676/2002/EÜ artikli 4 lõikega 2 Euroopa Postside- ja Telekommunikatsiooniadministratsioonide Konverentsile (CEPT) ülesande uurida võimalust selliste LTE-tehnoloogiat kasutavate mereseadmete ja maismaa elektroonilise side võrkude kooseksisteerimiseks, mis töötavad sagedusalas 1 710 – 1 785 / 1 805 – 1 880 MHz ja 2 500 – 2 570 / 2 620 – 2 690 MHz, ning selliste UMTS-tehnoloogiat kasutavate mereseadmete ja maismaa elektroonilise side võrkude kooseksisteerimiseks, mis töötavad sagedusalas 1 920 – 1 980 / 2 110 – 2 170 MHz.
               
            
                  (6)
               
               
                  Ülesannet täites võttis CEPT 17. juunil 2016. aastal vastu aruande 62, milles jõuti järeldusele, et MCV-süsteeme oleks võimalik kasutada juhul, kui asjaomased tehnilised tingimused on täidetud, kasutades LTE-tehnoloogiat sagedusalades 1 710 – 1 785 / 1 805 – 1 880 MHz ja 2 500 – 2 570 / 2 620 – 2 690 MHz ning UMTS-tehnoloogiat sagedusalas 1 920 – 1 980 / 2 110 – 2 170 MHz. Seetõttu tuleks otsust 2010/166/EL muuta vastavalt CEPT aruande 62 tulemustele, et hõlmata kõnealused tehnoloogiad ja sagedused ning võimaldada kasutada nendel tehnoloogiatel põhinevaid süsteeme laevade pardal.
               
            
                  (7)
               
               
                  Ilma et see piiraks lisas sätestatud nõuete kohaldamist ning selleks, et kaitsta teisi lubatud spektrikasutusi, võivad liikmesriigid seada täiendavaid geograafilisi piiranguid MCV-süsteemi kasutamisele oma territoriaalmerel.
               
            
                  (8)
               
               
                  Võttes arvesse UMTS- ja LTE-tehnoloogiate olulisust seoses traadita sideteenustega liidus, tuleks MCV LTE-süsteemide ja MCV UMTS-süsteemide kasutamise võimalust vastavalt käesolevas otsuses kirjeldatule kohaldada võimalikult kiiresti ja hiljemalt kuue kuu jooksul pärast käesolevast otsusest teatamise kuupäeva.
               
            
                  (9)
               
               
                  MCV tehnilisi andmeid tuleks jätkuvalt läbi vaadata, et tagada nende vastavus tehnika arengule.
               
            
                  (10)
               
               
                  Käesoleva otsusega ette nähtud meetmed on kooskõlas raadiospektrikomitee arvamusega,
               
            ON VASTU VÕTNUD KÄESOLEVA OTSUSE:
      Artikkel 1
      Otsust 2010/166/EL muudetakse järgmiselt.
      
                  1)
               
               
                  Artikkel 1 asendatakse järgmisega:
                  „Artikkel 1
                  Käesoleva otsuse eesmärk on ühtlustada sagedusalade 900 MHz, 1 800 MHz, 1 900 / 2 100 MHz, 2 600 MHz kättesaadavuse ja tõhusa kasutamise tagamiseks selliste süsteemide tehnilised tingimused, millega pakutakse mobiilsideteenuseid liidu territoriaalmeredel asuvate laevade pardal.“
               
            
                  2)
               
               
                  Artiklit 2 muudetakse järgmiselt:
                  
                              a)
                           
                           
                              punkt 1 asendatakse järgmisega:
                              „1)   „mobiilsideteenused laeva pardal (MCV-teenused)“– elektroonilise side teenused vastavalt Euroopa Parlamendi ja nõukogu direktiivi 2002/21/EÜ (*1) artikli 2 punktile c, mida pakub ettevõtja, et võimaldada laeva pardal asuvatel isikutel pidada sidet üldkasutatavate sidevõrkude kaudu, kasutades süsteemi vastavalt artiklile 3, sealjuures loomata otseühendust maismaa mobiilsidevõrkudega;
                              
                                 (*1)  Euroopa Parlamendi ja nõukogu 7. märtsi 2002. aasta direktiiv 2002/21/EÜ elektrooniliste sidevõrkude ja -teenuste ühise reguleeriva raamistiku kohta (raamdirektiiv) (EÜT L 108, 24.4.2002, lk 33).“;"
						
                           
                        
                              b)
                           
                           
                              punkt 7 asendatakse järgmisega:
                              „7)   „laeval asuv vastuvõtu-saate tugijaam (laevatugijaam)“– liikuv pikorakk, mis asub laeval ja mis toetab GSM-, LTE- või UMTS-teenuste pakkumist kooskõlas käesoleva otsuse lisaga;“;
                           
                        
                              c)
                           
                           
                              lisatakse järgmised punktid:
                              „8)   „sagedusala 1 900 / 2 100 MHz“– sagedusala 1 920 – 1 980 MHz üleslülis (terminali saatesagedus, tugijaama vastuvõtusagedus) ning sagedusala 2 110 – 2 170 MHz allalülis (tugijaama saatesagedus, terminali vastuvõtusagedus);
                              9)   „sagedusala 2 600 MHz“– sagedusala 2 500 – 2 570 MHz üleslülis (terminali saatesagedus, tugijaama vastuvõtusagedus) ning sagedusala 2 620 – 2 690 MHz allalülis (tugijaama saatesagedus, terminali vastuvõtusagedus);
                              10)   „LTE-süsteem“– elektroonilise side võrk, nagu on sätestatud komisjoni rakendusotsuse 2011/251/EL (*2) lisas;
                              11)   „UMTS-süsteem“– elektroonilise side võrk, nagu on sätestatud rakendusotsuse 2011/251/EL lisas.
                              
                                 (*2)  Komisjoni 18. aprilli 2011. aasta rakendusotsus 2011/251/EL, millega muudetakse otsust 2009/766/EÜ sagedusalade 900 MHz ja 1 800 MHz ühtlustamise kohta ühenduses üleeuroopalisi elektroonilisi sideteenuseid pakkuda võimaldavate maapealsete süsteemide jaoks (ELT L 106, 27.4.2011, lk 9).“"
						
                           
                        
            
                  3)
               
               
                  Artikkel 3 asendatakse järgmisega:
                  „Artikkel 3
                  1.   Liikmesriigid teevad oma territoriaalmeredel MCV-teenuste pakkumiseks kasutatavate GSM süsteemide jaoks kättesaadavaks vähemalt 2 MHz spektrist üleslülisuunal ja 2 MHz vastavat paarissagedusala allalülisuunal sagedusalas 900 MHz ja/või 1 800 MHz, rakendades raadiohäirete tekitamise keelu ja raadiohäirete eest kaitse puudumise põhimõtet.
                  2.   Liikmesriigid teevad oma territoriaalmeredel MCV-teenuseid võimaldavate LTE-süsteemide jaoks võimalikult kiiresti ja hiljemalt kuue kuu jooksul pärast käesolevast otsusest teatamise kuupäeva kättesaadavaks 5 MHz spektrist üleslülisuunal ja 5 MHz vastavat paarissagedusala allalülisuunal sagedusalades 1 900 / 2 100 MHz UMTS-süsteemidele ning sagedusalades 1 800 ja 2 600 MHz LTS-süsteemidele, rakendades raadiohäirete tekitamise keelu ja raadiohäirete eest kaitse puudumise põhimõtet.
                  3.   Liikmesriigid tagavad, et lõigetes 1 ja 2 käsitletud süsteemid vastavad lisas sätestatud tingimustele.“
               
            
                  4)
               
               
                  Artikkel 4 asendatakse järgmisega:
                  „Artikkel 4
                  Liikmesriigid jälgivad sagedusalade kasutamist oma territoriaalmeredel MCV-süsteemide poolt, millele viidatakse artikli 3 lõigetes 1 ja 2, pöörates eelkõige tähelepanu artiklis 3 kindlaks määratud tingimuste jätkuvale asjakohasusele ja segamisjuhtumitele.“
               
            
                  5)
               
               
                  Lisa asendatakse käesoleva otsuse lisas esitatud tekstiga.
               
            Artikkel 2
      Käesolev otsus on adresseeritud liikmesriikidele.
      
         Brüssel, 1. veebruar 2017
         
            
               Komisjoni nimel
            
            
               asepresident
            
            Andrus ANSIP
         
      
      
         (1)  EÜT L 108, 24.4.2002, lk 1.
      
         (2)  Komisjoni 19. märtsi 2010. aasta otsus 2010/166/EL laeva pardal osutatavate mobiilsideteenuste (MCV-teenuste) raadiospektrikasutuse ühtlustatud tingimuste kohta Euroopa Liidus (ELT L 72, 20.3.2010, lk 38).
      
         (3)  Euroopa Parlamendi ja nõukogu 14. märtsi 2012. aasta otsus nr 243/2012/EL, millega luuakse mitmeaastane raadiospektripoliitika programm (ELT L 81, 21.3.2012, lk 7).
      
         (4)  Euroopa Parlamendi ja nõukogu 7. märtsi 2002. aasta direktiiv 2002/21/EÜ elektrooniliste sidevõrkude ja -teenuste ühise reguleeriva raamistiku kohta (raamdirektiiv) (EÜT L 108, 24.4.2002, lk 33).
      
         LISA
         
            
               „LISA
               
                  Tingimused, millele peab vastama Euroopa Liidu liikmesriikide territoriaalmeredel kasutatav MCV-süsteem, et vältida segavat mõju maismaa mobiilsidevõrkudele
               
               1)   Tingimused, millele peavad vastama GSM-süsteemid, mis töötavad sagedusalas 900 MHz ja 1 800 MHz, pakkudes MCV-teenuseid liikmesriikide territoriaalvetes, et vältida segavat mõju maapealsetele mobiilsidevõrkudele
               Kehtivad järgmised tingimused:
               
                           a)
                        
                        
                           MCV-süsteemi ei tohi kasutada lähemal kui kaks meremiili (1) lähtejoonest, mille tähendus on määratletud Ühinenud Rahvaste Organisatsiooni mereõiguse konventsioonis.
                        
                     
                           b)
                        
                        
                           Vahemikus 2–12 meremiili lähtejoonest kasutatakse ainult laevatugijaama siseantenni.
                        
                     
                           c)
                        
                        
                           Laeva pardal kasutatavatele mobiilsideterminalidele ja laevatugijaamale kehtestatakse järgmised piirangud:
                           
                                       Parameeter
                                    
                                    
                                       Kirjeldus
                                    
                                 
                                       Väljundvõimsus/võimsustihedus
                                    
                                    
                                       Laeva pardal kasutatava ja 900 MHz sagedusalas laevatugijaama kontrollitava mobiilsideterminali puhul on suurim kiirgusvõimsus:
                                       5 dBm
                                    
                                 
                                       Laeva pardal kasutatava ja 1 800  MHz sagedusalas laevatugijaama kontrollitava mobiilsideterminali puhul on suurim kiirgusvõimsus:
                                       0 dBm
                                    
                                 
                                       Laeva pardal asuva tugijaama puhul on suurim võimsustihedus, mis mõõdetakse laeva välisaladel mõõtmisantenniga, mille võimendus on 0 dBi:
                                       – 80 dBm / 200 kHz
                                    
                                 
                                       Kanalile juurdepääsu ja selle hõivatuse reeglid
                                    
                                    
                                       Kasutatakse häirevähendamismeetmeid, mis tagavad vähemalt samaväärse häirevähendamise kui järgmised GSMi standarditel põhinevad häirevähendamistegurid:
                                       
                                                   —
                                                
                                                
                                                   vahemikus 2–3 meremiili lähtejoonest on laeva pardal kasutatava mobiilsideterminali vastuvõtutundlikkus ja juurdepääsu lävi (ACCMIN (2) ja min RXLEV (3) tase) kas sama või suurem kui – 70 dBm / 200 kHz ning vahemikus 3–12 meremiili lähtejoonest kas sama või suurem kui – 75 dBm / 200 kHz;
                                                
                                             
                                                   —
                                                
                                                
                                                   MCV-süsteemi üleslülisuunal on aktiveeritud katkestustega saaterežiim (4);
                                                
                                             
                                                   —
                                                
                                                
                                                   laevatugijaama ajastuse määratlemise (5) väärtus on seatud miinimumile.
                                                
                                             
                                 
                     2)   Tingimused, millele peavad vastama 1 900 / 2 100 MHz sagedusalas töötavad UMTS-süsteemid, mis pakuvad MCV-teenuseid liikmesriikide territoriaalvetes, et vältida segavat mõju maapealsetele mobiilsidevõrkudele.
               Kehtivad järgmised tingimused:
               
                           a)
                        
                        
                           MCV-süsteemi ei tohi kasutada lähemal kui kaks meremiili lähtejoonest, nagu see on määratletud Ühinenud Rahvaste Organisatsiooni mereõiguse konventsioonis.
                        
                     
                           b)
                        
                        
                           Vahemikus 2–12 meremiili lähtejoonest kasutatakse ainult laevatugijaama siseantenni.
                        
                     
                           c)
                        
                        
                           Kasutatakse ainult ribalaiust kuni 5 MHz (dupleks).
                        
                     
                           d)
                        
                        
                           Laeva pardal kasutatavatele mobiilsideterminalidele ja laevatugijaamale kehtestatakse järgmised piirangud:
                           
                                       Parameeter
                                    
                                    
                                       Kirjeldus
                                    
                                 
                                       Väljundvõimsus/võimsustihedus
                                    
                                    
                                       Laeva pardal kasutatava ja 2 100  MHz sagedusalas laevatugijaama kontrollitava sagedusalas 1 900  MHz edastava mobiilsideterminali puhul on suurim kiirgusvõimsus:
                                       0 dBm / 5 MHz
                                    
                                 
                                       Heitkogused tekil
                                    
                                    
                                       Laevatugijaama heitkogused tekil on – 102 dBm / 5 MHz või alla selle (pilootkanal)
                                    
                                 
                                       Kanalile juurdepääsu ja selle hõivatuse reeglid
                                    
                                    
                                       Vahemikus 2–12 meremiili lähtejoonest on kvaliteedinõuded (vastuvõetud signaali minimaalne nõutud tugevus kärjes) samad või suuremad kui:
                                       – 87 dBm / 5 MHz
                                    
                                 
                                       Üldkasutatava maapealse mobiilsidevõrgu valikutaimer seatakse 10 minuti peale
                                    
                                 
                                       Eelseadistatud ajastamise parameetriks määratakse vastavalt hajutatud MCV-antennisüsteemi kärje ulatusele 600 m
                                    
                                 
                                       Raadioressursi kontrollimise ooteseisundi vabastamise taimer seatakse 2 sekundi peale
                                    
                                 
                                       Mittevastavus maapealsetele võrkudele
                                    
                                    
                                       MCV-edastaja kesksagedust ei viida vastavusse maapealsete võrkude edastajatega
                                    
                                 
                     3)   Tingimused, millele peavad vastama 1 800 MHz ja 2 600 MHz sagedusalas töötavad LTE-süsteemid, mis pakuvad MCV-teenuseid liikmesriikide territoriaalvetes, et vältida segavat mõju maapealsetele mobiilsidevõrkudele.
               Kehtivad järgmised tingimused:
               
                           a)
                        
                        
                           MCV-süsteemi ei tohi kasutada lähemal kui neli meremiili lähtejoonest, nagu see on määratletud Ühinenud Rahvaste Organisatsiooni mereõiguse konventsioonis.
                        
                     
                           b)
                        
                        
                           Vahemikus 4–12 meremiili lähtejoonest kasutatakse ainult laevatugijaama siseantenni.
                        
                     
                           c)
                        
                        
                           Sagedusala (1 800 MHz ja 2 600 MHz) puhul võib kasutada ainult ribalaiust kuni 5 MHz (dupleks).
                        
                     
                           d)
                        
                        
                           Laeva pardal kasutatavatele mobiilsideterminalidele ja laevatugijaamale kehtestatakse järgmised piirangud:
                           
                                       Parameeter
                                    
                                    
                                       Kirjeldus
                                    
                                 
                                       Väljundvõimsus/võimsustihedus
                                    
                                    
                                       Laeva pardal kasutatava ning 1 800  MHz ja 2 600  MHz sagedusalas laevatugijaama kontrollitava mobiilsideterminali puhul on suurim kiirgusvõimsus:
                                       0 dBm
                                    
                                 
                                       Heitkogused tekil
                                    
                                    
                                       Laevatugijaama heitkogused tekil on – 98 dBm / 5 MHz või alla selle (samaväärne kui – 120 dBm / 15 kHz)
                                    
                                 
                                       Kanalile juurdepääsu ja selle hõivatuse reeglid
                                    
                                    
                                       Vahemikus 4–12 meremiili lähtejoonest on kvaliteedinõuded (vastuvõetud signaali minimaalne nõutud tugevus kärjes) samad või suuremad kui – 83 dBm / 5 MHz (samaväärne kui – 105 dBm / 15 kHz)
                                    
                                 
                                       Üldkasutatava maapealse mobiilsidevõrgu valikutaimer seatakse 10 minuti peale
                                    
                                 
                                       Eelseadistatud ajastamise parameetriks määratakse vastavalt hajutatud MCV-antennisüsteemi kärje ulatusele 400 m
                                    
                                 
                                       Raadioressursi kontrollimise ooteseisundi vabastamise taimer seatakse 2 sekundi peale
                                    
                                 
                                       Mittevastavus maapealsetele võrkudele
                                    
                                    
                                       MCV-edastaja kesksagedust ei viida vastavusse maapealsete võrkude edastajatega“
                                    
                                 
                     
         
         
            (1)  1 meremiil = 1 852 meetrit
         
            (2)  ACCMIN (RX_LEV_ACCESS_MIN); selle kirjeldus on esitatud GSMi standardis ETSI TS 144 018.
         
            (3)  RXLEV (RXLEV-FULL-SERVING-CELL); selle kirjeldus on esitatud GSMi standardis ETSI TS 148 008.
         
            (4)  Katkestustega saaterežiim või DTX; selle kirjeldus on esitatud GSMi standardis ETSI TS 148 008.
         
            (5)  Ajastuse määratlemine; selle kirjeldus on esitatud GSMi standardis ETSI TS 144 018.